તાપસ અને તપસ્વી મોટા ભાગે ઉગ્ર સ્વભાવના જોવા મળતા હોય છે. જોકે મારી દષ્ટિએ ઉગ્ર સ્વભાવ એ કોઈ દૂષણ નથી, પરંતુ ભૂષણ છે. ઉગ્રતા એને જ પરવડે જે ભીતરથી શુદ્ધ અને પવિત્ર હોય! મનના મેલા અને લુચ્ચા માણસોને ઉગ્ર થવાનું પરવડે જ નહિ! તમે રોજિંદા વ્યવહારમાં માર્ક કરશો તો તમને ખ્યાલ આવશે કે તીખા સ્વભાવના અને કડવું બોલનારા લોકો મોટા ભાગે તમારા હિતેચ્છુ જ હશે. મીઠું-મીઠું બોલીને તમને પટાવી દેનારા અથવા તમને ખુશ કરીને દેનારા લોકો કદાચ તમારા શત્રુ જ હશે. વૈશાખનો ઉકળાટ પણ આપણા અંતરમાં આધ્યાત્મિક આનંદનો અને ઉત્સાહનો ઉજાસ પાથરીને આપણને ઊર્ધ્વગામી બનાવે છે.